Langlys bekend vir HSS-pryse | Netwerk24
07 Februarie 2021 14:00
Die Nasionale Instituut vir Geestes- en Sosiale Wetenskappe (NIHSS) het vroeër vandeesweek die langlys vir sy jaarlikse HSS-pryse bekend gemaak.
Dié pryse, wat vanjaar vir die sesde keer toegeken word, vereer Suid-Afrikaanse uitgewers, skrywers en akademici asook onafhanklike kunstenaars wat aan 'n Suid-Afrikaanse universiteit verbonde is.
Ismail Mahomed, tans hoof van die sentrum vir skeppende kunste aan die Universiteit van KwaZulu-Natal, het twee benoemings ontvang: een vir sy aandeel in die Jomba!-dansfees, wat verlede jaar weens die Covid-19-pandemie aanlyn aangebied is, en 'n tweede benoeming vir die Poetry Africa-digkunsfees.
Prof. Jonathan Jansen het ook twee benoemings ontvang: een vir die samestelling van Decolonisation in Universities: The politics of knowledge en 'n tweede benoeming vir sy en Cyrill Walters se samestelling van Fault Lines: A primer on race, science and society.
Olivia M. CoetzeeFoto: Argief
Prof. Lizette Rabe Foto: Argief
Prof. Hein Willemse is benoem vir sy dokumentêr Die versteekte geskiedenisse van Afrikaans.
Ander benoemdes in die kategorieë vir fiksie en niefiksie sluit in die voormalige adjunkhoofregter Dikgang Moseneke vir All Rise: A judicial memoir; prof. Lizette Rabe vir A Luta Continua: A history of media freedom in South Africa; die skrywer-joernalis Mandy Wiener vir The Whistle Blowers; die skrywer-joernalis Niq Mhlongo as samesteller van Joburg Noir; Olivia M. Coetzee vir haar debuutroman Innie shadows en prof. Tshilidzi Marwala vir Closing the Gap: The fourth industrial revolution in Africa.
Luidens 'n mediaverklaring is 82 inskrywings vir vanjaar se pryse ontvang. Die prysuitdeling, wat op 31 Maart in 'n nog onbekende venue plaasvind, sal in 11 kategorieë uitgedeel word. Die prysgeld in elke kategorie beloop R70 000.
Meer oor: Staat Van Inperking | Koronavirus | Covid-19-Pandemie | Pandemie | Inperking | Koronaviruspandemie | Covid-19 | Covid | Digkuns | Boeke | Dikgang Moseneke | Lizette Rabe | Mandy Wiener | Hein Willemse | Dans | Jonathan Jansen | Teater | Ismail Mahomed